La regidora de Medi ambient, Lluna Àrias, es reuneix amb el grup de climatologia de la UV
2025-07-24

El passat 14 de febrer, la regidora de Medi ambient de l’Ajuntament de Burjassot i tècnics de l’Oficina de Sostenibilitat Local del municipi van mantenir una reunió amb el grup de climatologia, des del satèl·lit de la Universitat de València. El motiu de tal trobada era la presentació del treball “Adaptació urbana al canvi climàtic. Avaluació de la xarxa de drenatge del municipi de Burjassot i proposta de millora de la seua eficàcia i sostenibilitat“, un estudi sol·licitat prèviament per la regidoria de Medi ambient.

El motiu d’aquest encàrrec realitzat al grup de la UV és conèixer les condicions naturals del municipi, en ocasions afectat per inundacions, per a així poder habilitar infraestructures verdes que puguen drenar l’aigua de les avingudes amb la construcció de sistemes urbans de drenatges sostenibles. Amb aquest tipus d’infraestructures es podria absorbir aigua de pluja, reduint el cabal en les zones baixes i evitant així les inundacions.

Després d’aquest primer estudi preliminar, s’ha sol·licitat una proposta econòmica per a continuar amb una segona fase i així poder completar un estudi que permeta dur a terme una implantació d’aquests sistemes a Burjassot amb totes les garanties. Entre altres dades, que arreplega l’estudi, es pot observar la densitat de coberta vegetal i la impermeabilització del sòl. Des de 1984, les zones amb major grau d’impermeabilització han guanyat extensió i intensitat, mentre que les zones amb vegetació s’han reduït i han perdut intensitat, afectant negativament a la permeabilitat.